b'\n_START_ARTICLE_\nTegocassis\n_START_SECTION_\nUtseende\n_START_PARAGRAPH_\nEn middelsstor, bredt oval, blank, gulbrunlig (i alle fall p\xc3\xa5 d\xc3\xb8de eksemplarer) skjoldbille. Sett fra siden er den butt kjegleformet. Antennene er tr\xc3\xa5dformede og middels lange. Kroppen er egentlig ganske normalt proporsjonert, med pronotum og dekkvingene er noe utvidet mot sidene slik at de helt dekker oversiden, b\xc3\xa5de hodet og beina er skjult under dette skjoldet. Med utvidelsen blir kroppsformen bredt oval. Pronotum er rundet, dekkvingenes "skuldre" lite framskytende. Kantene av pronotum og dekkvingene danner en nesten kontinuerlig kurve.  Oversiden er ganske fint punktert.\n_START_SECTION_\nLevevis\n_START_PARAGRAPH_\nB\xc3\xa5de larvene og de voksne (imago) billene lever av \xc3\xa5 spise blad p\xc3\xa5 n\xc3\xa6ringsplanten. De voksne (imago) sitter tett inntil planten og det store flate halsskjoldet og dekkvingene gj\xc3\xb8r at billen kan v\xc3\xa6re sv\xc3\xa6rt vanskelig \xc3\xa5 oppdage, og det er vanskelig for rovdyr \xc3\xa5 n\xc3\xa5 den s\xc3\xa5rbare undersiden. Larvene gjemmer seg gjerne under et tak av gammel avf\xc3\xb8ring og planterester som er festet til den fremoverb\xc3\xb8yde bakkroppsspissen.\n_START_SECTION_\nUtbredelse\n_START_PARAGRAPH_\nArten er trolig sv\xc3\xa6rt vidt utbredt og er kjent fra Kamerun, Tanzania og Madagaskar.'